钦定古今图书集成/明伦汇编/氏族典/第204卷 > 高行周
## 钦定古今图书集成/明伦汇编/氏族典/第204卷 > 高行周

按《五代史高行周传》，“行周，字尚质，妫州人也，世为怀
戎戍将。父思继兄弟皆以武勇雄于北边。李克用以
刘仁恭守幽州，尽诛思继兄弟，以其兄子行珪为牙
将，而思继子行周年十馀岁，亦收之帐下，稍长，补以
军职。守光立，以行珪为武州刺史。其后守光背晋，晋
兵攻之，守光将元行钦叛兵过武州，围行珪月馀，城”
中食尽，夜缒，行周驰入晋见庄宗。庄宗因遣明宗救
武州，行珪乃降晋。庄宗时，历朔、忻、岚三州刺史，大同
军节度使。明宗入立，徙镇威胜、安远，卒于镇，赠太尉。
行周隶明宗帐下，初为裨将。梁晋军河上，庄宗遣明
宗东袭郓州，行周将前军灭梁，以功领端州刺史，迁
绛州。明宗时，从平朱守殷，克王都，迁颍州团练使、振武军节度使，历镇彰武、昭义。晋高祖时，为西京留守，
徙镇天雄。安从进叛，以行周为襄州行营都部署，讨
平之，徙镇归德。出帝时，为侍卫亲军都指挥使。是时
李彦韬、冯玉等用事，乃求归镇。契丹灭晋，汉高祖入
京师，加行周守中书令，徙镇天平，封临清王。周太祖
入立，封齐王。卒，赠尚书令，追封秦王。有子怀德。